బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
ప్రేక్షకులను మోసం చేయలేం: ఎన్టీఆర్
‘అరవింద సమేత’ విడుదల తేదీ దగ్గర పడటంతో చిత్ర యూనిట్ ప్రచార కార్యక్రమాల జోరు పెంచింది. ముఖ్యంగా దర్శకుడు త్రివిక్రమ్, హీరో ఎన్టీఆర్ మీడియాకు ఇంటర్వ్యూలు ఇస్తున్నారు.
Samayam Telugu | Updated:
Oct 7, 2018, 04:18PM IST
ప్రేక్షకులను మోసం చేయలేం: ఎన్టీఆర్
ప్రస్తుతం వినోదమనేది చాలా వ్యక్తిగతమైపోయిందని, ప్రపంచ సినిమాలు ప్రేక్షకుడి గుమ్మం ముందుకు వచ్చేస్తున్నాయని యంగ్ టైగర్ ఎన్టీఆర్ అన్నారు. ఇలాంటి సమయంలో వాళ్లను టీజర్లు, ట్రైలర్లు పేరిట మోసం చేయలేమని ఆయన చెప్పుకొచ్చారు. ఎన్టీఆర్, త్రివిక్రమ్ శ్రీనివాస్ కాంబినేషన్‌లో వస్తోన్న చిత్రం ‘అరవింద సమేత వీర రాఘవ’. పూజా హెగ్డే హీరోయిన్. హారిక అండ్ హాసిని క్రియేషన్స్ బ్యానర్‌పై ఎస్.రాథాకృష్ణ(చినబాబు) నిర్మించారు. యాక్షన్, ఫ్యామిలీ ఎంటర్‌టైనర్‌గా తెరకెక్కిన ఈ చిత్రం భారీ అంచనాల నడుమ అక్టోబర్ 11న ప్రేక్షకుల ముందుకు వస్తోంది.
విడుదల తేదీ దగ్గర పడటంతో చిత్ర యూనిట్ ప్రచార కార్యక్రమాల జోరు పెంచింది. ముఖ్యంగా దర్శకుడు త్రివిక్రమ్, హీరో ఎన్టీఆర్ మీడియాకు ఇంటర్వ్యూలు ఇస్తున్నారు. తాజాగా ఓ మీడియా ఛానెల్‌కు ఇచ్చిన ఇంటర్వ్యూలో ‘ట్రైలర్‌లో ఉన్నట్లే సినిమా ఆసక్తికరంగా ఉంటుందా?’ అనే ప్రశ్నకు ఎన్టీఆర్ స్పందించారు. సినిమాలో లేని అంశాలను ట్రైలర్‌లో చూపించి ప్రేక్షకులను మోసం చేయలేమని చెప్పారు. ప్రస్తుతం ఎంటర్‌టైన్‌మెంట్ ప్రేక్షకులకు ఎంత చేరువైందో చెప్పారు.
‘ప్రేక్షకులు చాలా పరిణతి చెందేశారు. వరల్డ్ సినిమా నేడు వాళ్ల చేతుల్లోకి వచ్చేసింది. సోషల్ మీడియా ఎంత వేగంగా వ్యాప్తి చెందిందో.. అలాగే ఎంటర్‌టైన్‌మెంట్ కూడా. నెట్‌ఫ్లిక్స్, అమెజాన్ ప్రైమ్ లాంటి వాటిలో ప్రపంచ వ్యాప్తంగా వస్తోన్న సినిమాలను నేడు ప్రేక్షకులు చూస్తున్నారు. చాలా మంది నేడు ప్రపంచ సినిమా గురించి మాట్లాడుతున్నారు. వాళ్లను ఇప్పుడు మనం మోసం చేయలేం’ అని ఎన్టీఆర్ వెల్లడించారు.
ఏ చిత్రంలో ఏముంటుంది అనే విషయం ప్రేక్షకులకు తెలుసని, అసలు సినిమాలో ఏముంటే నచ్చుతుంది అనే విషయాలు చాలా బాగా విశ్లేషణ చేస్తున్నారని అన్నారు. అందుకే మంచి చిత్రాలకు, మంచి కథలకు ప్రేక్షకులు బ్రహ్మరథం పడుతున్నారని ఎన్టీఆర్ చెప్పారు. గత కొంతకాలంగా తెలుగు సినీ పరిశ్రమలో మళ్లీ కథలు చెప్పడం మొదలుపెట్టామని ఎన్టీఆర్ అన్నారు. 85 ఏళ్ల సుదీర్ఘ చరిత్ర ఉన్న తెలుగు చలన చిత్ర సీమలో ఎన్నో కథలు వచ్చాయని, అసలు కథలు చెప్పగలిగేది తెలుగువాళ్లే అని తారక్ వెల్లడించారు. అయితే కాలక్రమేనా తెలుగు సినిమాలో మార్పులు వచ్చాయని, కథనాలతో సినిమాలు నడిచాయని అన్నారు. ఇప్పుడు మళ్లీ మనం కథలు చెప్పడం మొదలుపెట్టామన్నారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.